Lady Gaga
Lady Gaga (tikrasis vardas – Stefani Joanne Angelina Germanotta; g. 1986 m. kovo 28 d. Niujorke) – JAV dainininkė, dainų autorė, prodiuserė, aktorė, verslininkė, filantropė ir aktyvistė. Lady Gaga išgarsėjo 2008 m. milžiniškais tarptautiniais hitais tapusiomis elektroninės šokių muzikos dainomis „Just Dance“, „Poker Face“ ir debiutiniu albumu „The Fame“. Vėliau sekė ne mažiau populiarios dainos kaip „Bad Romance“, „Alejandro“, „Telephone“ ir kt. 2009 m. „MTV“ išrinko ją metų moterimi, JAV žurnalas „Billboard“ 2010 m. metų atlikėja, o „Rolling Stone“ – popmuzikos karaliene. Lady Gaga garsėja savo universalumu kurti ir dainuoti skirtingo žanro muziką, išskirtiniu aprangos stiliumi, dalyvavimu labdaros renginiuose, prieštaringais dainų tekstais, vaizdo klipais, teatrališkais gyvais pasirodymais ir savo gebėjimu stebinti. 2016 m. vienas iš autoritetingiausių verslo leidinių pasaulyje – „Forbes“ pavadino Lady Gaga ne tik didžiausia pasaulyje, bet ir įdomiausia muzikos žvaigžde šiandien. Šiuo metu amerikiečių atlikėja yra viena mados ikonų ir viena labiausiai aptariamų įžymybių pasaulinėje žiniasklaidoje. Žurnalas „Forbes“ 2010 m. įtraukė Lady Gagą tarp 100 įtakingiausių žmonių pasaulyje, kitas žurnalas „Billboard“ 2015 m. paskelbė Lady Gagą metų moterimi. Lady Gaga sėmėsi įkvėpimo iš The Beatles, Stevie Wonder, Bruce Springsteen, Pink Floyd, Led Zeppelin, David Bowie ir Elton John, tačiau Lady Gagos darbai įkvėpė ir darė didelę įtaką tokiems muzikos autoriams ir atlikėjams, kaip Miley Cyrus, Nicki Minaj, Ellie Goulding, Halsey, Nick Jonas, Sam Smith, Noah Cyrus, Katherine Langford ir MGMT. 2010 m. Lady Gaga sumušė „Youtube“ rekordą su daina „Bad Romance“ ir vaizdo klipu „Telephone“, taip pat pasiekė rekordus „Facebook“ ir „Twitter“ portaluose, kuriuose ji turi rekordinį gerbėjų skaičių. Dainininkė tapo žymios firmos „Polaroid“ kūrybos stiliaus direktore. Ji kurs mados, technologijų ir fotografijos produktus, pirmasis produktas atsirado 2011 m. sausio 6 d. Gaga pradėjo dirbti su „MAC“, kvepalų ir saulės akinių kompanijomis. Lady Gaga tęsė savo turą „The Monster Ball Tour“ su visiškai nauja programa. Koncerte ji pasikeisdavo daugiau kaip dešimt apdarų ir gyvai atlikdavo visas dainas. „The Monster Ball Tour“ kritikų pripažintas kaip 2010 metų pelningiausias ir populiariausias koncertinis turas. Atlikėja yra pardavusi 23 milijonus albumo kopijų ir 64 milijonus singlų pasauliniu mastu. Žurnalas „Vanity Fair“ suteikė jai geriausiai besirengiančios žvaigždės titulą. Dainininkė išgarsėjo savitu, viešai demonstruojamu drabužių stiliumi: omaro imitacija papuoštu galvos apdangalu, suknele su „The Muppet Show“ personažais, bateliais-kanopomis, į plaukus įsuktomis dietinės kolos skardinėmis ar suknele iš žalios mėsos. Keista atlikėjos mados samprata buvo teigiamai įvertinta, ją įtraukiant į geriausiai besirengiančių įžymybių sąrašą.